CPT เตรียมชงบอร์ดจ่ายปันผล100% จับตายีลด์พุ่งทะลุ 6% ต้นปีหน้ารู้เรื่อง!
CPT เตรียมชงบอร์ดจ่ายเงินปันผล 100% ของกำไรสุทธิ หลังหักสำรองและภาษีตามกฎหมาย จับตายีลด์พุ่งทะลุ 6% ต้นปีหน้ารู้เรื่อง!
26 ธ.ค. 2560

สืบเนื่องจากมีการรายงานว่า ผู้บริหารบริษัท ซีพีที ไดร์ แอนด์ เพาเวอร์ จำกัด (มหาชน) หรือ CPT เตรียมเสนอให้ที่ประชุมคณะกรรมการบริษัท (บอร์ด) พิจารณาจ่ายเงินปันผลจากงวดผลการดำเนินงานปี 60 ในอัตรารวม 100% ของกำไรสุทธิ หลังหักสำรองและภาษีตามกฎหมาย
ล่าสุดวันนี้ (26 ธ.ค.60) นายสมศักดิ์ หลิมประเสริฐ ประธานเจ้าหน้าที่บริหาร CPT เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ว่า การแผนจ่ายเงินปันผลจากงวดผลการดำเนินงานปี 60 ในอัตรารวม 100% ของกำไรสุทธินั้นถือว่าเป็นหนึ่งในแผนที่ตนตั้งใจจะดำเนินการหลังจากซื้อขายหุ้น IPO เสร็จสิ้น อย่างไรก็ตาม แผนดังกล่าวจะต้องผ่านมติจากที่ประชุมคณะกรรมการบริษัทก่อน
โดยแนวคิดการจ่ายปันผลมาจากการที่บริษัทได้รับกระแสเงินสดจากการขายหุ้น IPO กว่า 600 ล้านบาท ซึ่งปัจจุบันบริษัทไม่มีหนี้สินจึงไม่จำเป็นต้องนำเงินระดุมทุนจากการขาย IPO มาใช้เพื่อชำระหนี้ใดๆ รวมถึงบริษัทมีกระแสเงินสดเพียงพอต่อการดำเนินธุรกิจ
“ธรรมชาติในการดำเนินธุรกิจของบริษัทนั้นได้รับงานต่างๆ เข้ามาอย่างต่อเนื่อง ส่งผลให้บริษัทมีกระแสเงินสดเข้ามาตลอดเวลา อย่างต่ำก็ราว 20 ล้านบาทต่อเดือน ซึ่งเพียงพอต่อค่าใช้จ่ายในแต่ละเดือน ดังนั้น จึงคาดว่าบอร์ดน่าจะอนุมัติแผนจ่ายปันผลในอัตรา 100% ของกำไรสุทธิ เนื่องจากการจ่ายปันผลก็ถือว่าเป็นการตอบแทนผู้ถือหุ้นที่ให้ความไว้วางใจแก่บริษัทอีกช่องทางหนึ่ง”นายสมศักดิ์ กล่าว
ทั้งนี้ในปี 59 บริษัทได้ดำเนินการจ่ายเงินปันผลสะสมให้กับผู้ถือหุ้นเดิมราว 94 ล้านบาท หรือคิดเป็น 80% ของกำไรสุทธิ โดยปี 59 บริษัทมีกำไรสุทธิอยู่ที่ 113.02 ล้านบาท
สำหรับกำไรในไตรมาส 4/60 คาดว่าจะเติบโตใกล้เคียงหรือสูงกว่ากำไรในไตรมาส 4/59 ที่มีกำไรสุทธิ 60 ล้านบาท เนื่องจากในช่วง 3-4 ปีที่ผ่านมา บริษัทได้รับงานที่เกี่ยวข้องกับโรงงานน้ำตาลเป็นส่วนใหญ่ ดังนั้น ในช่วงก่อนที่เข้าสู่ฤดูหีบอ้อยบริษัทจึงส่งมอบงานได้ค่อนข้างมาก ซึ่งส่งผลให้บริษัทรู้รายได้ในช่วงไตรมาส 4 ได้สูงกว่าในไตรมาสอื่นๆ
ส่วนในปี 61 คาดว่าผลการดำเนินงานจะเติบโตได้ราว 10% โดยบริษัทมีแผนที่จะเข้าร่วมประมูลงานใหม่ของภาครัฐและเอกชนต่อเนื่อง และวางแผนขยายสาขาในต่างประเทศ อาทิ อินโดนีเซีย ฟิลิปปินส์ เวียดนาม เป็นต้น
ทั้งนี้ “ข่าวหุ้นธุรกิจออนไลน์” ได้คำนวณอัตราส่วนเงินปันผลตอบแทน หรือ Dividend Yield ในเบื้องต้นหากที่ประชุมคณะกรรมการบริษัท CPT มีมติอนุมัติจ่ายเงินปันผล 100% ของกำไรสุทธิ พบว่า Dividend Yield จะอยู่ที่ราว 6.89% โดยคำนวณจากกำไรสุทธิของปี 60 เปรียบเทียบจากช่วงปี 59 ที่บริษัทมีกำไรสุทธิในไตรมาส 4/59 อยู่ที่ 60 ล้านบาท รวมกับงวด 9 เดือนแรกปี 60 มีกำไรอยู่ที่ 85 ล้านบาท จึงเท่ากับว่าในปี 60 บริษัทจะมีกำไรสุทธิอย่างน้อยอยู่ที่ประมาณ 145 ล้านบาท
ส่วนราคาหุ้น CPT ล่าสุด ปิดตลาดวันนี้ (26 ธ.ค.) อยู่ที่ 2.32 บาท บวก 0.06 บาท หรือ 2.65% สูงสุดที่ 2.38 บาท ต่ำสุดที่ 2.30 บาท ด้วยมูลค่าซื้อขาย 190.17 ล้านบาท